DA Den Europæiske Unions Tidende C 89/18

Appel iværksat den 6. februar 2012 af Groupe Gascogne SA til prøvelse af dom afsagt af Retten (Fjerde Afdeling) den 16. november 2011 i sag T-72/06, Groupe Gascogne mod Kommissionen

(Sag C-58/12 P)

2012/C 89/29

Processprog: fransk

Parter

Appellant: Groupe Gascogne SA (ved avocats P. Hubert og E. Durand)

Den anden part i appelsagen: Europa-Kommissionen

Appellanten har nedlagt følgende påstande

— Dommen ophæves, for så vidt som Retten heri frifandt Kommissionen i sagen anlagt af Groupe Gascogne til anfægtelse af Kommissionens beslutning K(2005) 4634 endelig af 30. november 2005 om en procedure i henhold til artikel 81 EF (sag COMP/F/38 354 – Industrisække) og tilpligtede Groupe Gascogne at betale sagens omkostninger.

— Dommen ophæves, i det omfang Retten heri stadfæstede den sanktion, som sagsøgeren var blevet pålagt ved beslutningen.

— Sagen hjemvises til Retten, for at den træffer afgørelse i overensstemmelse med Domstolens anvisninger eller direkte fastsætter bøden til et beløb, — som ikke oversiger 10% af den samlede omsætning for selskaberne Sachsa og Groupe Gascogne S.A., som er de eneste virksomheder, som er berørt i denne sag — og/eller under hensyntagen til den åbenbart urimeligt lange varighed af proceduren for Retten.

— Europa-Kommissionen tilpligtes at betale sagens omkostninger.

Anbringender og væsentligste argumenter

Med det første anbringende har appellanten gjort gældende, at Retten har begået en retlig fejl ved at nægte at undersøge virkningen af ændringerne indtrådt i Unionens retsorden efter Lissabontraktatens ikrafttræden den 1. december 2009, nærmere bestemt hvad angår konsekvenserne af anvendelsen i denne sag af bestemmelserne i artikel 48 i Den Europæiske Unions charter om grundlæggende rettigheder, som beskytter formodningen om Groupe Gascognes uskyld.

Med det andet anbringende har appellanten anført, at Retten har tilsidesat bestemmelserne i artikel 101 i traktaten om Den Europæiske Unions funktionsmåde og artikel 48 i Unionens charter om grundlæggende rettigheder ved med urette at pålægge appellanten et solidarisk ansvar for Sachsas adfærd fra den 1. januar 1994, alene på baggrund af konstateringen af, at Groupe Gascogne ejede 100% af kapitalen i selskabet Sachsa, og ved at stadfæste beslutningen, hvorefter appellanten skulle hæfte solidarisk med 9,90 mio. EUR. for den Sachsa pålagte bøde.

Med det tredje og subsidiære anbringende har appellanten gjort gældende, at Retten har begået en retlig fejl, idet den har foretaget en fejlagtig fortolkning af begrebet »virksomhed« i artikel 101 i traktaten om Den Europæiske Unions funktionsmåde og følgelig har undersøgt, om grænsen på 10% af omsætningen fastsat i artikel 23, stk. 2, i forordning (EF) nr. 1/2003 (1) i forhold til den samlede omsætning for Groupe Gascogne, var overholdt, selv om den, for så vidt som Groupe Gascogne kan pålægges et solidarisk ansvar for den overtrædelse, som foreholdes Sachsa, kun burde have baseret sig på Groupe Gascognes og Sachsas samlede omsætning, idet den ikke har begrundet, hvorfor Groupe Gascognes øvrige datterselskaber blev henregnet til den »virksomhed«, der var ansvarlig for den af Sachsa udviste adfærd, som angiveligt var konkurrencebegrænsende.

Med det fjerde og sidste anbringende, som også er subsidiært, har sagsøgeren endelig anført, at Retten har tilsidesat bestemmelserne i artikel 47 i Den Europæiske Unionens charter om grundlæggende rettigheder, idet sagsøgerens sag ikke er blevet hørt inden for en rimelig frist.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).